b'\n_START_ARTICLE_\nStanding on the Shoulder of Giants\n_START_SECTION_\nTaustaa\n_START_PARAGRAPH_\nOasiksen edellisen studioalbumin, vuoden 1997 Be Here Now\xe2\x80\x99n j\xc3\xa4lkeen yhtye piti taukoa ja julkaisi The Masterplan -kokoelmalevyn seuraavana vuonna. Uuden studioalbumin ty\xc3\xb6st\xc3\xa4minen alkoi vaikeasti kun pitk\xc3\xa4aikaiset j\xc3\xa4senet kitaristi Paul \xe2\x80\x9dBonehead\xe2\x80\x9d Arthurs ja basisti Paul \xe2\x80\x9dGuigsy\xe2\x80\x9d McGuigan j\xc3\xa4ttiv\xc3\xa4t yhtyeen kesken \xc3\xa4\xc3\xa4nitysten elokuussa 1999. Laillisista syist\xc3\xa4 Boneheadin ja Guigsyn soittamat osat jouduttiin \xc3\xa4\xc3\xa4nitt\xc3\xa4m\xc3\xa4\xc3\xa4n uudelleen, eik\xc3\xa4 heit\xc3\xa4 kuultu ollenkaan albumin lopullisessa versiossa._NEWLINE_Oasiksen aiempien albumeiden julkaisusta vastannut levy-yhti\xc3\xb6 Creation Records lopetti toimintansa vuonna 1999. Noel Gallagherin perusti uuden levy-yhti\xc3\xb6n, Big Brother Recordingsin, joka julkaisi kaikki yhtyeen albumit ja singlet Standing on the Shoulder of Giantsista eteenp\xc3\xa4in.\n_START_SECTION_\nLopulliset \xc3\xa4\xc3\xa4nitykset\n_START_PARAGRAPH_\nStanding on the Shoulder of Giants \xc3\xa4\xc3\xa4nitettiin huhtikuusta elokuuhun 1999 Chateau de la Colle Noire -studiolla Ranskassa, Olympic Studios ja Supernova Heights -studioilla Lontoossa ja Wheeler End Studiosilla Buckinghamshiressa, Britanniassa. Boneheadin ja Guigsyn l\xc3\xa4hdetty\xc3\xa4 yhtyeest\xc3\xa4 Noel soitti suurimman osan kitaroista ja bassoista albumilla. Albumi \xc3\xa4\xc3\xa4nitettiin v\xc3\xa4liaikaisella kolmen miehen kokoonpanolla, johon kuului Gallagherin veljekset ja rumpali Alan \xe2\x80\x9dWhitey\xe2\x80\x9d White. Heid\xc3\xa4n lis\xc3\xa4ksi albumilla soitti useita lis\xc3\xa4muusikoita korvaamaan puuttuvat j\xc3\xa4senet.\n_START_SECTION_\nMusiikillinen tyyli ja kappaleet\n_START_PARAGRAPH_\nStanding on the Shoulder of Giants siirtyi edellisi\xc3\xa4 albumeja kokeellisempaan ja modernimpaan suuntaan, ja siin\xc3\xa4 on selvi\xc3\xa4 vaikutteita muun muassa electronicasta ja psykedeelisest\xc3\xa4 sek\xc3\xa4 progressiivisesta rockista. Albumi oli yhtyeen ensimm\xc3\xa4isi\xc3\xa4 kokeiluja syntetisaattorien kanssa ja sill\xc3\xa4 k\xc3\xa4ytettiin paljon Pro Tools -audiosekvensseri-ohjelmistosarjaa ja joissain kappaleissa my\xc3\xb6s s\xc3\xa4velkorkeuden muokkaamiseen Auto-Tune -ohjelmaa._NEWLINE_Albumin avauskappale \xe2\x80\x9dFuckin\xe2\x80\x99 in the Bushes\xe2\x80\x9d on instrumentaalinen, mutta se sis\xc3\xa4lt\xc3\xa4\xc3\xa4 samplattuja repliikkej\xc3\xa4, kuten \xe2\x80\x9dKids are running around naked, fucking in the bushes\xe2\x80\x9d. N\xc3\xa4m\xc3\xa4 repliikit ovat Murray Lernerin dokumenttielokuvasta Message to Love, joka kertoo Isle of Wight -festivaalin tapahtumista vuodelta 1970.'